
Innledning

DN har i 2006 fokusert på videre oppfølging av de biodiversitetsrettede prosjekter i Arbeidsprogrammet for 2005/06 i hht. tildelingsbrev fra MD av 31/3-2006. Arbeidet i DN er koordinert av Internasjonal seksjon, mens DN’s øvrige fagseksjoner har hatt ansvar for gjennomføringen av de enkelte prosjekter. Arbeidet har blitt gjennomført i samarbeid med en rekke myndigheter og fageksperter på russisk side og norsk side. 

DN har blitt tildelt 1,458 millioner kroner til bestemte hovedsatsingsområder og prosjekter i arbeidsprogrammet i 2006, og har fått overført kr 279 000 fra tildelingen som ikke ble anvendt og fakturert av tildelingen i 2005. Det har også vært oppfølging av prosjektaktiviteter som ble igangsatt i 2005 og som derfor er belastet de overførte midlene. Regnskapet for 2006 viser at de totale utgiftene har vært kr 1 696 600 (se oversikt til slutt i årsrapporten). Ansatte i DN fra 5 fagseksjoner har brukt mer enn 40 ukeverk til Norge/Russland arbeidet i perioden. Innsatsen på russisk side har også vært omfattende med deltagelse av en rekke eksperter fra flere forskningsinstitutter og forvaltning lokalt, regionalt og føderalt.
DN har hatt økt innsats på felles miljøutfordringer i Barentshavet og tilgrensede kystområder og lagt vekt på prosjekter som kan bidra til å bevare miljøet og de rike ressursene der. Vi har fortsatt hatt stor innsats på videreføring av prosjektsamarbeidet på landmiljø innenfor naturvern og biodiversitet, og å styrke den sosiale og økonomiske utviklingen i Kenozero nasjonalpark. Gjennom dette samarbeidet har vi lagt stor vekt på å videreføre og bevare det omfattende nettverket som er utviklet mellom russisk og norsk naturforvaltning og forskning. DN har hatt god kontakt med vår motpart i ministeriet som også har vært representert i flere arrangement for oppfølging av prosjektene. Samlet sett har samarbeidet fungert best innenfor de nettverk som er bygd opp over lang tid slik som sjøfuglnettverket, verneområdenettverket og laksesamarbeidet, mens kontakten med regional naturforvaltning har blitt redusert pga. uavklarte forhold på russisk side. Det er fortsatt utfordringer knyttet til å etablere et utvidet tilbud på kapasitetsbygging, og oppfølging av initiativet om et internasjonalt samarbeid om miljøovervåkning i Pechora.
Samarbeidet med Russland har klare paralleller til vårt engasjement i Arktisk råd, Barents og oppfølging av de internasjonale miljøkonvensjonene. Men også vårt arbeid på Svalbard har stor overføringsverdi til miljøsamarbeidet og relevante prosjekter i Russland. Prosjektene har derfor i størst mulig grad også tatt hensyn til dette. 
Følgende prosjekter er tildelt midler i 2006:

Vern av havmiljøet:





· Fagseminar om marine utfordringer på laks (HAV-13) 
· Den russiske Arktiske Nasjonalparken (HAV-16)
Nordlige landområder: 

· Habitatvernforum Barentsregionen (LAND-1)

· Felles nordiske habitatvernprosjekter (LAND-3)

· Skogvern i Arkhangelsk – norsk innsatsområde (LAND-8)
· Utvikling av forvaltningsverktøy og turisme i nasjonalparken ”Yugyd Va”
Kenozero nasjonalpark:

· Bevaring og rekonstruksjon av kulturlandskap (KNP-DN-1)

Annet samarbeid:
· ECORA – støtte til hovedprosjekt og Kolguev
· Bioforsk Svanhovd
PROSJEKTER SOM ER FULGT OPP OVER 2005 BUDSJETTET:





· Miljøovervåkning i Pechora - International Scientific Advisory Board (ISAB)

· Sjøfugl og vannfugl nettverket (HAV-12)
· Kompetanseutvikling NAO (HAV36)

Rapport på prosjektnivå

Vern av havmiljøet:

Prosjektnummer og tittel:
Fagseminar om marine utfordringer på laks (HAV-13)

Arbeidsområde: (Hav)

Kort beskrivelse av prosjektets formål og karakter:
Bakgrunnen for dette initiativet er tillatelser til omlasting av råolje og gasskondensat fra skip til skip (STS) i Bøkfjorden ved Kirkenes i 2005. Bøkfjorden er en del av den nasjonale laksefjorden ”Neidenfjorden og Bøkfjorden”, som totalt omfatter fjordsystemene Bøkfjorden, Korsfjorden, Kjøfjorden og Neidenfjorden. Forskjellige typer STS operasjoner foregår i stort omfang, gjennom hele året, på russisk side. I Norge foregår STS operasjonene i den perioden av året da isforholdene i nord/vest russisk farvann er slik at mange utskipingsterminaler ikke kan nås med konvensjonelle tankbåter. Løsningen på dette er å benytte isforsterket tankbåt som laster fra terminalene i Russland og går til Finnmark, hvor lasten blir overført til konvensjonell tankbåt for videre transport til markedet. Det er flere ubesvarte spørsmål knyttet til om denne aktiviteten kan representere en potensiell trussel mot laks i området, blant annet når det gjelder laksens migrasjonsruter og hvor en kan forvente å finne laks til forskjellige tider på året. Det er en felles interesse for Norge og Russland å få mer informasjon om dette og det var naturlig å bringe dette inn under miljøsamarbeidet mellom Norge og Russland. Gjennom samarbeidet ble det i 2006 bevilget midler for å kunne gjennomføre et fagseminar i Petrozavodsk hvor felles spørsmål kunne diskuteres, med målsetting å etablere en plattform for hvordan en kunne gå videre med felles prosjekt under Norge/Russland samarbeidet.
Før fagseminaret engasjerte DN Akvaplan NIVA til å skaffe til veie kjent informasjon fra Russland, Norge og internasjonalt om laksens livshistorie og da med spesiell fokus på perioden fra laksen vandrer ut som smolt til den kommer tilbake til vassdragene. Ut- og innvandringen i nære havområder og i kyst- og fjordområder var av spesiell interesse. Akvaplan NIVA skulle også beskrive kjent informasjon om effekter av både oljeutslipp og av oljeforurensning på Atlantisk laks. Resultatene er gjengitt i rapporten, ”Atlantic salmon in the north – Possible effects of oil pollution” og ble benyttet som grunnlagsinformasjon for møtet i Petrozavodsk. Rapporten kan lastes ned fra DN hjemmeside: http://www.dirnat.no/attachment.ap?id=2481 
Start og stipulert avslutning:
1. – 3. november 2006
Prosjektansvarlig: Øyvind Walsø/Reidar Hindrum (DN)
Samarbeidspartnere:
NINA, HI, Akvaplan NIVA, Kareilan Research Center, PINRO. Personer fra forvaltning og forskning fra russisk og norsk side representert i fagseminaret.

Planlagte mål og tiltak i 2006:
Avklare kunnskapsstatus og utrednings- og forskingsbehov knyttet til sårbarhet for Atlantisk laks av omlasting av olje fra skip til skip i viktige leveområder.
Oppnådde mål, gjennomførte tiltak, publikasjoner mv. i 2006: 
Fagseminaret var todelt, da det også tok opp spørsmål vedrørende utbredelse, spredning og bekjempelse av Gyrodactylus salaris. Det var derfor også med på å legge grunnlag for et felles norsk/russisk forsknings- og forvaltningssamarbeid for bevaring av Atlantisk laks. Fagseminaret pekte på behovet for å gjennomføre flere prosjekter for å styrke grunnlaget for beskyttelse av laksestammene i marine, kystnære områder som er utsatt for økende petroleumsaktivitet. Disse tilrådingene fra fagseminaret har vært grunnlaget for vår søknad om prosjektmidler for 2007 under området ”vern av havmiljøet”. De nevnte tilrådingene kan lastes ned fra DNs hjemmeside: http://www.dirnat.no/attachment.ap?id=2444 

Regnskap 2006: kr 174 062,73 – dette beløpet er høyere enn tildelt beløp bl.a. fordi det inkluderer kostnader knyttet til utgivelse av rapporten om laksen i Pechora (jfr. vedtak på møte i Havmiljøgruppen og senere på kommisjonsmøtet i 2006).
Oppfølgingsbehov i 2007:
Det er særlig viktig å følge opp forslagene om ”Retningslinjer og tilrådninger for oljetransport i forhold til viktige lakseområder” og ”Overvintringsområder for laks i kystområder i Øst-Finnmark” i 2007 som er nært knyttet til utfordringene vi står overfor når det gjelder omlasting av olje i fjordområder.
Prosjektnummer og tittel: 

Den russiske Arktiske Nasjonalparken (HAV-16)

Arbeidsområde: (Hav)

Kort beskrivelse av prosjektets formål og karakter:
Første del av prosjektet gikk ut på å arrangere en norsk/russisk fagkonferanse (ekspertmøte) i Longyearbyen, Svalbard i juni, 2006 for å utveksle erfaringer om utfordringer og forvaltningen av de vernede arktiske øygruppene (arkipelene) Svalbard og Franz Josef Land. Hensikten var å  identifisere relevante erfaringer som kunne ha betydning for den planlagte opprettelsen av "The Russian Arctic National Park", videre å identifisere utfordringer knyttet til forvaltning av arktiske verneområder generelt, samt hvordan erfaringer fra disse to øygruppene eventuelt kan overføres/benyttes i andre deler av Arktis (jf OSPAR/marint vern).
Start og stipulert avslutning:
Dette prosjektet er i utgangspunktet fremsatt fra russisk side under Habitat Conservatikon Forum (HCF) samarbeidet, og hvor Norge fikk oppfølgingsansvar for vestlig støtte. Ideen til og planlegging av fagkonferansen startet i høsten 2005, og konferansen ble gjennomført i juni 2006. I et sett anbefalinger fra konferansen ble det bl a anbefalt å arrangere et spesifikt seminar (fordypningsseminar) om turisme i Arktis i 2007 igjen med hovedvekt på Svalbard og Fraz Josef Land. I tillegg var partene enige om at det burde planlegges for en oppfølgingskonferanse på Franz Josef Land i 2008. Prosjektet kan således avsluttes i 2008, men det bør eventuelt være åpning for å følge opp med videre samarbeidet fram mot 2010, som er satt som ”sluttdato” fra russisk side for opprettelse av nasjonalparken. 

Prosjektansvarlig: Jan-Petter Huberth Hansen

Samarbeidspartnere:
MD, NP, RA, Sysselmannen på Svalbard, RF-NMR, Rospriodnazor, Russian Research Institute for Cultural and Natural Heritage, AARI. (Andre russiske myndigheter etc. via RF-NMR)

Planlagte mål og tiltak i 2006:
Fagkonferansen ble gjennomført og oppsummert i et sett anbefalinger (se http://www.dirnat.no/content.ap?thisId=500028532&amp;language=0). Proceedings er klart for trykking og vil også bli lagt ut på nettet., Planleggingen av et seminar om turisme i Arktis i 2007 er påbegynt på norsk side – DN vil ha ansvaret for dette i samarbeid med bl.a. NP, RA, SMS på norsk side.

Oppnådde mål, gjennomførte tiltak, publikasjoner mv. i 2006:
Seminaret var vellykket og det fikk god dekning i media (bl.a. pressemelding fra MD). Anbefalinger om oppfølging er ferdigstilt og sirkulert, og proceedings klart for trykking som DN-notat og webversjon. Gjennom dette fagseminaret fikk vi fram en rekke gode ideer, eksempler på gjennomførte tiltak etc. på Svalbard, med klar overføringsverdi for arbeidet med den planlagte nasjonalparken på russisk side. Dette vil i første omgang bli fulgt opp både når det gjelder tilrettelegging/rammebetingelser for turisme, og det øvrige forvaltningsregime som utarbeides for dette verneområdet – e g forvaltningsplan, detaljerte forskrifter etc.
Vurdering av resultater og framdrift 2006: I forhold til DNs intensjoner med prosjektet er resultatene og framdriften i dette prosjektet meget god. Vi fikk med tilnærmet alle de riktige myndighetspersonene og fagfolkene både på russisk og norsk side, og dette sikrer bl a god forankring i fht. oppfølging av prosjektet 
Regnskap 2006: kr 425 556,10 – kostnadene med å arrangere fagseminaret ble dyrere enn planlagt grunnet bl.a. veldig sen påmelding fra russiske deltakere og kompliserende faktorer i den forbindelse som dermed medførte relativt høye billettkostnader og ekstra kostnader med overnattinger og transport underveis. Også utgifter til tolking ble vesentlig dyrere enn planlagt da en del av det planlagte tolkingsopplegget måtte endres på kort varsel.
Oppfølgingsbehov i 2007:

1) Midler til fagseminar om turisme i Arktis (tentativt; Arkhangelsk, St. Petersburg, evt Tromsø).  2) Midler til planleggingsmøte i Arkhangelsk for oppfølgingskonferansen på Franz Josef Land i 2008. 
Nordlige landområder: 

Prosjektnummer og tittel:
Habitatvernforum (HCF) Barentsregionen (LAND-1)

Arbeidsområde: (LAND)

Kort beskrivelse av prosjektets formål og karakter: 

Etter initiativ fra Norge ble HCF etablert i 1999. Formålet er at HCF skal fungere som en arena for samarbeid, koordinering og diskusjon om og presentasjon av habitatvern-/relaterte prosjekter i Barentsregionen. Vedtatt mandat for HCF er tredelt og omfatter fokus på; i) behovet  for nye verneområder i Barentsregionen, ii) tilfredsstillende forvaltning av verneområdene i Barentsregionen, iii) andre relevante tiltak av betydning for habitatvern. Ledelsen av forumet sirkulerer mellom de fire landene og det skal arrangeres møte hvert annet år. HCF opererer en prosjektliste hvor relevante felles nordisk-russiske habitavernprosjekter inngår (”HCF-List”) .Det er tatt initiativ for å få godkjent HCF som en egen ’Task Force’ under arbeidsgruppen for miljøvern (WGE) i Barentsregionen.

Start og stipulert avslutning:1999 - pågående - møte hvert annet år
Prosjektansvarlig: Jan-Petter Huberth Hansen

Samarbeidspartnere:
Sverige; Naturvårdsverket & Länsstyrelsen i Västerbotten, Finland: Finish Environmental Institute (SYKE) & Mätsahallitus, Russland; Regionale miljømyndigheter, og NMR,  Andre regionale og sentrale institusjoner, samt frivillige organisasjoner i landene deltar på møtene

Planlagte mål og tiltak i 2006:

Møte(r) mellom de nordiske landene for å planlegge HCF V i  Sverige 2007, koordinering av innsats/prosjektsamarbeid med Russland/regionene (jf ”HCF-list”)

Oppnådde mål, gjennomførte tiltak, publikasjoner mv. i 2006:
Proceedings fra HCF IV i Syktyvkar (september 2005) ble trykket og distribuert våren 2006 – også nettutgave (http://www.dirnat.no/content.ap?thisId=500028861). Koordineringsmøte avholdt i Finland januar 2006. Revisjon av listen over samarbeidsprosjekter (”HCF-List”) – jf rapportering av samarbeidsprosjekter under ’LAND - 3’.

Vurdering av resultater og framdrift 2006: Samarbeidet mellom landene har fungert godt også i 2006, både hva angår planleggingen av det femte møte i forumet (HCF V) og rullering av ”HCF-list”

Regnskap 2006: kr 74 099,13

Oppfølgingsbehov i 2007:
Midler til arrangement av HCF V i Sverige i 2007 – norsk andel NOK 85.000 (totalutgifter deles mellom de tre nordiske landene). Midler til planleggingsmøte for programkomité.

Prosjektnummer og tittel:
Felles nordiske habitatvernprosjekter (LAND-3)

Arbeidsområde: (Land)

Kort beskrivelse av prosjektets formål og karakter:

Dette prosjektet er en implementering av de felles, koordinerte prosjekter som Habitatvernforumet (HCF) prioriterer, jfr. LAND-1. Her hører en rekke prosjekter som er oppført på HCF lista, og omfatter prosjekter hvor Sverige, Finland eller (unntaksvis) Russland leder aktivitetene/prosjektene. Norge bidrar her enten med ekspertise ”in kind” og/eller rent økonomisk med mindre beløp.

Start og stipulert avslutning: 1999 – pågående inntil videre – og fram til 2009 hvor Sverige og Finland vil avslutte/endre sitt samarbeid med Russland i sin nåværende form.

Prosjektansvarlig: Ellen Arneberg & Jan-Petter Huberth Hansen 

Samarbeidspartnere: Naturvårdsverket i Sverige, SYKE i Finland, miljøvernmyndighetene i de Nordvest russiske regionene, andre institusjoner/organisasjoner 

Planlagte mål og tiltak i 2006:

Prosjekter planlagte/prioritert i 2006 omfatter bl.a (lead country (-ies). i parentes):

a ) Flyway Conference i St. Petersburg (mars) – Finland/Russland

b ) Proceedings HCF III (2003) – opptrykk/Finland

c”) Gap Analysis in NW Russia” – Finland/Russland

d ) HCF – samlet dokumentasjon/historikk for web (Finland/Norge)

e ) Seminar  on Biosphere reserves in the Barents Region (Finland)

f ) BPAN - Barents Protected Areas Network – forprosjekt (Finland)

g) Kapasitetsbygging i naturforvaltningen i NV russiske regioner  (Norge)
Oppnådde mål, gjennomførte tiltak, publikasjoner mv. i 2006:

Prosjektene a), b), d) e) er gjennomført. Proceedings etc. er/blir utarbeidet av Finland prosjekt c) ’Gap Analysis’ har hatt liten framgang også i 2006 på grunn av uavklarte administrative forhold, men dette forventes bedret/avklart i 2007. Prosjekt f) er ikke kommet i gang – Norge bør vurdere å ta over dette i forbindelse med formannskapet i WGE i BEAC høsten 2007 .

Vurdering av resultater og framdrift 2006: Samlet sett god for gjennomførte prosjekter, men Norge hadde ikke kapasitet til å delta fysisk i to av prosjektene (a og e).

Regnskap 2006: kr 6 106,50

Oppfølgingsbehov i 2007:

· Midler til oppfølging av ”Gap Analysis in NW Russia” - kr 25.000

· BPAN (Barents Protected Areas Network) – utvikling av prosjekt kr 25.000

Andre prosjekter (avklares senere – høsten 2006) - kr 25.000

Prosjektnummer og tittel: 

Skogvern i Arkhangelsk – norsk innsatsområde (LAND-8)

Arbeidsområde: Land

Kort beskrivelse av prosjektets formål og karakter:
Skogvern er et av hovedmålene for habitatvernsamarbeidet innen Barentsregionen (ref. LAND-1). Arkhangelsk har fortsatt de mest intakte skogområdene i regionen, men er truet av sterke økonomiske interesser. Som en del av det nordiske innsatsen på skogvern har DN konsentrert seg om Dvinskoyområdet. DN har tatt initiativ overfor administrasjonen i Arkhangelsk om et mulig samarbeid om vern av dette skogområde ved Yla-elven øst i Arkhangelsk. Skogadministrasjonen i Arkhangelsk har samtidig forespurt Høgskolen i Nord-Trøndelag om hjelp til å lage en plan for bærekraftig bruk av det samme skogområdet. En søker nå å samordne initiativene og få til et samarbeid om vern og bærekraftig bruk av dette store skogområdene. I første omgang vil DN og HiNT gå sammen om å organisere en workshop i Steinkjer november/desember 2007.

Start og stipulert avslutning:
Prosjektet startet i 2002. Videre framdrift vil nå være planlegging av workshop utenfor Steinkjer i november/desember 2007. Målet er at resultatene fra denne workshoppen vil gi et bedre grunnlag og en anbefaling om hvordan prosjektet bør føres videre..

Prosjektansvarlig: Ellen Arneberg, DN
Samarbeidspartnere:
HiNT, SYKE og Metsähallitus i Finland, Västerbotten i Sverige, skog- og miljøsektoren i Russland, Sveriges Lantbruksuniversitet, Arkhangelsk State University, Tampere Polytechnic University, privat treforedlingsindustri (norsk og russisk) vil bli involvert, og frivillige organisasjoner (WWF Norge og Russland) er godt informert om prosjektet.

Planlagte mål og tiltak i 2006:
I juni 2006 fikk DN den endelige bekreftelsen på at Nordisk Ministerråd ønsker å støtte søknaden om penger til et seminar/workshop om ”Vern og bruk av de gjenværende store og urørte skogområdene i Nordvest-Russland” En viktig hensikt med seminaret/workshoppen vil være å få samlet aktører både fra næringssiden og skogvernsiden til diskusjoner om status og videre initiativer for vern og bærekraftig bruk av de store urskogsområdene. Det er sterke økonomiske interesser både i Russland, EU og også Norge som ønsker å utvinne disse rike skogressursene. Det er derfor viktig å samle aktørene til en felles diskusjon rundt det ansvaret en har for å bevare de siste store urskogene i Europa. Målet er at workshoppen vil belyse de ulike sidene ved forvaltningen av disse skogområdene. Det er videre et mål å få gode forslag til måter å jobbe videre med de mulighetene som finnes.

Oppnådde mål, gjennomførte tiltak, publikasjoner mv. i 2006:
Et viktig mål var å få finansieringen fra Nordisk Ministerråd på plass. Dette fikk vi bekreftelse på i juni. I etterkant av dette er det opprettet en programkomité og en arbeidsgruppe. Vi har hatt 3 planleggingsmøter med HiNT og et møte i programkomiteen som er internasjonalt sammensatt (Sverige, Finland, Russland og Norge). Det har også vært avholdt et telefonmøte med de nordiske partene innenfor habitatvern.

Vurdering av resultater og framdrift 2006:
Vi har i 2006 hatt et godt samarbeidet med HiNT og deres samarbeidspartnere. Et samarbeid som også inkluderer skogsiden og skogbruket vil være svært avgjørende for å få resultater i Dvinskoyområdet. 

Regnskap 2006: kr 13 047,58 – seminaret er utsatt til slutten av 2007 og kostnader til prosjektet har derfor ikke påløpt som planlagt.
Oppfølgingsbehov i 2007:
Den planlagte workshoppen vil ha et langt større budsjett enn det vi får dekket av Nordisk Ministerråd. DN har lagt inn en egeninnsats både i arbeidstid og reisekostnader samt en binding/lovnad om 50 000 kr.
Prosjektnummer og tittel:
Utvikling av forvaltningsverktøy og turisme i nasjonalparken ”Yugyd Va”, Komi
Arbeidsområde: (Land)

Kort beskrivelse av prosjektets formål og karakter:

Prosjektets målsetting er å styrke forvaltningen av Yugyd Va nasjonalpark (Europas største unntatt Nordøst Grønland). Dette ønsker en å få til gjennom å utvikle forvaltningsverktøy med basis i bl a nordiske erfaringer, samt  å benytte en økosystemtilnærming i utviklingen av turisme i parken. Det forutsettes utarebidet tiltak som  også vil  bidra til å styrke den lokale økonomien i lokalsamfunn rundt parken

.

Start og stipulert avslutning: Juni 2006  til  juni 2008 

Prosjektansvarlig: Jan-Petter Huberth Hansen

Samarbeidspartnere: 

Naturvårdsverket,  SYKE, Miljøverndepartementet i Komi, Nasjonalparkforvaltningen i Yugyd Va (i løpet av 2008 også WWF International Arctic Programme - planlagt).

Planlagte mål og tiltak i 2006:
Gjennomføre forberedende møte, oppstartmøte, feltstudie, og utarbeide en samarbeidsavtale (MOU)

Oppnådde mål, gjennomførte tiltak, publikasjoner mv. i 2006:
Målene er oppnådd/gjennomført; forberedende møte i Syktyvkar i april 2006, feltbefaring og oppstartsmøte i Yugyd Va i august 2006, utkast til MOU mellom samarbeidspartnerne er utarbeidet og planlagt signert av partene når de møtes våren 2007 (studiereise for ansatte i nasjonalparken til Norge og Finland). 

Vurdering av resultater og framdrift 2006: God – som planlagt (prosjektet noe senere i gang enn forutsatt da endelig bekreftelse om andel (50%) fra Nordisk Ministerråd først forelå i  juni 06). Spesielt godt samarbeid med Miljøvernmyndighetene i Komi 

Regnskap 2006: kr 102 164,52

Oppfølgingsbehov i 2007:  1) Norges andel i prosjektet for 2007 – NOK 50.000,  2) Separat prosjekt: studiereise for nasjonalparkfolkene til Norge i mai 2007 – NOK 150.000.
Kenozero nasjonalpark:
Prosjektnummer og tittel: 

Bevaring og rekonstruksjon av kulturlandskap (KNP-DN-1)

(Traditional cultural landscapes in the Barents Region – the KNP modell)
Arbeidsområde: Kenozero NP

Kort beskrivelse av prosjektets formål og karakter:

Hovedmål er å utvikle effektive forvaltnings- og skjøtselsmetoder for verdifulle kulturlandskap (jordbrukets), både for dem som er forlatt og dem som finnes i bebodde landsbyer i Kenozero Nasjonalpark. Et overordnet mål for prosjektet er å ivareta biodiversiteten og andre landskapsverdier gjennom disse metodene.

Det er valgt 2 modellområder; landsbyen Porzhinkoye, som ble fraflyttet for 15 år siden og Zikhnovo som fortsatt er bebodd og har en viss landbruksaktivitet. For å få utvikle riktige skjøtselsmetoder inngår i prosjektet bl.a. undersøkelse av områdenes karakter, innhold av biodiversitet og driftsformer, både gjennom direkte feltinventeringer og kontakt med lokalbefolkingen.

Start og stipulert avslutning:

2002-2007

Prosjektansvarlig: Akse Østebrøt (DN). Faglig ansvar (jfr. kontrakt med DN) og leder av ekspertgruppe i prosjektet er Ann Norderhaug, Bioforsk. 

Samarbeidspartnere:

Samarbeidspartnere utover Bioforsk i Norge er Norges Vel og Vefsn jordbruksskole. I Russland samarbeides det med ansvarlige i nasjonalparken. I en ekspertgruppe knyttet til prosjektet er det deltakerer fra The Russian Research Institute of Culture and Nature Heritage og The Moscow State University. Det er også samarbeid med Riksantikvaren.

Planlagte mål og tiltak i 2006:

Planlagte mål og tiltak i 2006 var at: 

· Igangsatte skjøtselstiltak i de to modellområdene skulle følges opp og videreutvikles i samarbeid med parkledelsen.

· Følge opp igangsatt konkret samarbeid om skjøtsel med bonde (bønder).

· Prosjektledelsen fra DN og Bioforsk skulle delta på arrangementet i Kenozero NP knyttet til jubileet for Norge Russland samarbeidet, og bidra med foredrag om kulturlandskapsprosjektet og ellers delta i diskusjoner med konferansedeltakere og representanter fra parken om videre- utvikling av denne.

· Oversette forvaltningsplanen for Kenozero nasjonalparksom er laget av The Russian Research Institute of Culture and Nature Heritage 
· Utarbeide notat om videreføring av prosjektet i 2007 og behovet for videre oppfølging

· Utarbeide rapport fra siste års feltarbeid og resultater i prosjektet (fase 2), evt. trykke denne på nyåret 2007

Oppnådde mål, gjennomførte tiltak, publikasjoner mv. i 2006:

Det ble gjennomført feltregistreringer i begge modellområder og skjøtselstiltak ble fulgt opp, bl.a. gjennom kontakt med lokalbefolkningen i Zikhnovo. Både DN og prosjektledelsen deltok i slutten av august på konferansen i forbindelse med Norge-Russland jubileet og foredrag ble avholdt. Oversetting av forvaltningsplanen (fra russisk til norsk) og utarbeidelse av notat og videreføring av prosjektet samt rapport om resultater fra prosjektet er under arbeid (ikke ferdigstilt pr. 17.10.06). Fra prosjektledelsen, Bioforsk, er det utarbeidet et delprosjekt om utnytting av ulla fra en spesiell gammel rase sau i parken, som aktuell videreføring av prosjektet. Det er avholdt møte om dette i UD sammen med Norges Vel, som ble vel mottatt og det er søkt midler til dette her (svar foreligger ikke ennå). Det er i gang utarbeidelse av søknad til Barentssekretariatet ang. støtte til forening i parken til lokal utvikling, i samarbeid med lokalbefolkning.
Vurdering av resultater og framdrift 2006:

Resultatene også i år er at skjøtsel igangsatt er fulgt opp i modellområdene som planlagt. Økologiske vurderinger underveis er utført, og bedre forståelse av problemstillingene og utfordringene knyttet til kulturlandskapet er oppnådd av prosjektledelsen og de det har vært kontakt med i parken. Videre at det er etablert et stadig bedre samarbeid omkring målet med prosjektet i parken. 

Regnskap 2006: kr 257 420,84. Evt. trykking av rapport og oversettelse forvaltningsplan er ikke inkl. i regnskapet så langt.
Oppfølgingsbehov i 2007: 

Videre- og endelig utvikling av skjøtselsmetoder med råd. Implementering i parkens arbeid. Integrere resultater fra prosjektet i for eksempel forvaltningsplanen som foreligger. Arrangering av workshop og andre formidlingstiltak av resultater fra prosjektet er aktuelt. Evt. å trykke ”fase 2” – rapport (dersom midler ikke strekker til i 2006). Følge opp igangsatt konkret samarbeid om skjøtsel med bonde (bønder), videreføre dette til flere. Evt. få i gang delprosjekt som omfatter utvikling av bruk av ulla fra den spesielle sauerasen (forutsatt også midler fra UD). Fortsatt trengs det innsats på kommunikasjonen mellom de involverte i prosjektgruppa og med lokalbefolkningen. Utarbeide og utgi sluttrapport fra prosjektet med forslag til videreføring.
Annet samarbeid:
Prosjektnummer og tittel:
ECORA – støtte til hovedprosjekt og Kolguev
Arbeidsområde: (Annet)

Kort beskrivelse av prosjektets formål og karakter:
Prosjektet er initiert av Arktisk Råd og finansiert gjennom GEF og har til formål å utvikle integrerte økosystembaserte forvaltningssystemer for tre utvalgte områder i russisk Arktis. Kolgujev øya, som tilhører den østlige delen av Barentshavet, er den vestligste av de tre såkalte ”etno-økologiske” sonene og er sentral i problemstillingene knyttet til økonomisk utvikling, ressursutnytting og miljøutfordringer i Barentshavet. Prosjektperioden var opprinnelig satt til 2004-08, men det praktiske arbeidet kom i gang først i 2005. Norge som bidragsyter til ECORA-prosjektet, er forpliktet til å være medfinansør av hovedprosjektet, og til oppfølging av tiltak på Kolgujev. Norge ved DN deltar også som CAFFs representant i styret for ECORA.
Start og stipulert avslutning: 2001-2009
Prosjektansvarlig: Berit Lein, DN
Samarbeidspartnere:
Project Management (Russland og internasjonalt), UNEP/GRID Arendal, Naturvårdsverket (Sverige), Finnish Environmental Institute (Finland), RF-MNR, UNDP Moscow, MA Coordinator, Kolguev, UNEP DGEF, CEERI, Wetlands International, WWF Russia, Siberian Crane Wetland Project, RAIPON, Goose and Swan Study Group
Planlagte mål og tiltak i 2006: økonomisk støtte til hovedprosjektet og deltagelse i Steering Committee (SC) og Environmental Task Team (ETT). I tråd med opprinnelig avtale om oppfølging og støtte til Kolguev, også å avklare mulig norsk støtte til denne sonen.
Oppnådde mål, gjennomførte tiltak, publikasjoner mv. i 2006: 

2006 ble et vellykket år sammenliknet med 2005.  Prosjektene har produsert 35 rapporter, de fleste foreløpig bare på russisk. Bildet er at den grunnleggende biodiversitetsstatusen og de sosioøkonomiske forhold er svært grundig beskrevet. Denne informasjonen vil bli brukt i det kommende år som grunnlag for et utkast til en IEM strategi og aksjonsplaner.
DN hadde sammen med Western Adviser og ECORA representanter fra Moskva et møte med koordinatoren for Kolguev etno-økologisk sone i oktober. Resultater fra omfattende og grundig feltarbeidet på biologiske studier på øya ble fremlagt, møte med sjefen for reindriftseiet som ønsker studieopphold i Norge, og orientering om gjennomførte kurs for lokalbefolkningen. Svensk rapport om forholdene i Bugrino ble oversendt bilateralt og er diskutert på telefonmøte med Western adviser.
Vurdering av resultater og framdrift 2006: hovedprosjektet har nå kommet godt i gang og har produsert mye informasjon, men har fortsatt store utfordringer. Modellsonene og særlig Kolguev har kommet godt i gang med store deler av programmet.
Regnskap 2006: kr 378 421,36 – pga. høy dollarkurs ble støtten til hovedprosjektet vesentlig større enn det tildelte beløp. En reise i forbindelse med oppfølgingsmøte på Kolguev er også dekket her.
Oppfølgingsbehov i 2007:
Hovedmålet for hovedprosjektet i 2007 er utviklingen av et utkast til IEM strategier, aksjonsplaner, og pilotprosjekter.

DN er fortsatt forpliktet til å støtte til hovedprosjektet med US$ 50 000. Det er også ønskelig å kunne støtte de mest relevante delene av programmet for Kolguev gjennom aktivt samarbeid innenfor et kostnadsramme på kr 100 000.
Prosjekter som er fulgt opp over 2005 budsjettet:
Prosjektnummer og tittel:
Sjøfugl og vannfugl nettverket (HAV-12)

Arbeidsområde: (Hav)

Kort beskrivelse av prosjektets formål og karakter:
Sjøfuglsamarbeidet mellom Norge og Russland er et av de opprinnelige samarbeidsfeltene som eksisterte som ekspertgruppe fra 1989 til 1997. Etter omorganiseringen (1997) har dette ekspertnettverket blitt videreført for å koordinere sjøfugl- og vannfuglprosjekter under miljøsamarbeidet. Sjøfugl er et bredt og viktig samarbeidstema for Norge og Russland og ikke minst har Forvaltningsplanen for Lofoten-Barentshavet lagt nye og viktige premisser for et langsiktig samarbeid. Nettverksmøtet i 2006 hadde en tilleggsdimensjon ved at den sirkumpolare sjøfuglgruppen (CBird) under CAFF arrangerte møte i St. Petersburg (ultimo februar 2006). Arrangeringen av nettverksmøtet var også et viktig bidrag til at Russland kunne gjennomføre CBird-møtet og at de relevante ekspertene fikk delta i møtet.
Start og stipulert avslutning: Nettverksmøtet ble arrangert fra 2-5. mars 2006
Prosjektansvarlig: Morten Ekker (DN)
Samarbeidspartnere: Russland: AARI, Kandalaksha SNR, Solovetski SNR, MMBI, VNII Priroda, Moscow State University/Norge: DN, NP, NINA, UiT-Tromsø museum
Planlagte mål og tiltak i 2006: 
Gjennomføring av nettverksmøte i St. Petersburg i forlengelsen av CAFF-CBird-møtet som Norge dermed bidro til finansieringen av, for å diskutere gjennomføringen av prosjekter i arbeidsprogrammet, særlig det store Ismåkeprosjektet, og viktige nye utfordringer som bør løses innenfor det nye arbeidsprogrammet 2007-08.
Oppnådde mål, gjennomførte tiltak, publikasjoner mv. i 2006: web-løsningen for kolonibasen for sjøfugl er tilgjengelig (http://arve.npolar.no/website/fugl/start.htm). Dette er et produkt fra det samarbeidet i Sjøfuglnettverket.
Vurdering av resultater og framdrift 2006: 
Foruten å gjennomgå pågående og planlagte prosjekter, diskutere faglige utfordringer, nye utfordringer for samarbeidet og viktig informasjonsutveksling, bidro nettverksmøtet også til å samle det noe spredte fagmiljøet i Russland og derfor til viktig informasjonsutveksling og koordinering internt i Russland. Dette møtet ble arrangert i forlengelsen av CAFF CBird-møtet og ga store deler av det russiske sjøfuglforskermiljøet anledningen til å følge denne viktige samarbeidsarenaen.
Regnskap 2006: kr 130 276,23 – dette er noe høyere enn det beløp som ble overført fra 2005 og skyldes i hovedsak noe større kostnader til reiseutgifter på norsk og russisk side enn antatt. 
Oppfølgingsbehov i 2007: Det er skissert oppfølgingsbehov på kr. 200 000 for 2007 til gjennomføring av nytt nettverksmøte (herunder implementering av ny arbeidsplan og planlegging av videre arbeid på ismåke)

Prosjektnummer og tittel:
Miljøovervåkning i Pechora - International Scientific Advisory Board (ISAB)

Arbeidsområde: (Hav)

Kort beskrivelse av prosjektets formål og karakter: 
Visepresident i den russiske Duma Mr. Arthur N. Chilingarov og tidligere direktør i Norsk Polarinstitutt Dr. Olav Orheim foreslo i 1996 å etablere internasjonal miljøoversåkning i Pechora. Dette foranlediget flere initiativ i de påfølgende år til å koordinere miljøovervåkningsrelaterte aktiviteter og behov i området. Det er allerede gjennomført flere prosjekter i området finansiert av det norsk/russiske miljøsamarbeidet for å kartlegge bl.a. sjøfugl, vannfugl og sjøpattedyrpopulasjonene samt analyser av miljøsituasjonen i deler av området. Det er viktig for miljøsamarbeidet at slike initiativ blir tatt på grunn av økende interesse og muligheter for olje og gassutvikling i Barentshavet samt utfordringer fra allerede eksisterende oljeproduksjon og transport fra russiske side. I tillegg er det i Pechora vi har de beste forutsetningene for å sette i gang internasjonalt samarbeid på miljøovervåkning og hvor grunnlaget for slik overvåkning er best utviklet. Det er derfor svært viktig og på tide å følge opp initiativene om å etablere internasjonalt samarbeid om miljøovervåkning med tilhørende forskningsoppfølging i Pechora. Den norsk/russiske miljøkommisjonen bør delta i utviklingen av miljøovervåkningen i Pechora og dermed delta i og støtte det nasjonale og internasjonale overvåkningssamarbeidet og koordineringen (ISAB). Dette er også nødvendig for å sikre en bærekraftig utvikling i området og den beste måten å møte miljøutfordringene på. Hvilke tiltak som bør prioriteres og som vil trenge støtte bør først klargjøres av ISAB når det kommer i gang.
Start og stipulert avslutning: Initiativet ble tatt allerede i 1996 av visepresidenten i den russiske Duma Mr. Arthur N. Chilingarov og tidligere direktør i Norsk Polarinstitutt Dr. Olav Orheim, men rekommandasjoner for opprettelsen av ISAB framkom i et internasjonalt seminar i Narjan-Mar i 2002. Videre initiativ til etablering av ISAB er tatt av Guvernøren i Nenets (NAO) i 2005 og 2006, men etablering av ISAB avventes fortsatt.
Prosjektansvarlig: Reidar Hindrum (DN)
Samarbeidspartnere: DN, NP, BioForsk, Akvaplan-NIVA, Riza (Nederland), Naturvårdsverket (Sverige), Guvernøren i NAO, Rozprirodnadzor NAO, Nenetsky zapovednik, Nenets Information Analytical Centre (NIAC), Roztekhnadzor NAO, Environmental Inspection NAO, SevPINRO.
Planlagte mål og tiltak i 2006: Etablere ISAB med sekretariat i NAO, holde årlige møte med fagseminar for ”stakeholders” for å presentere resultater, ha faglige diskusjoner, og komme med anbefalinger, etc.
Oppnådde mål, gjennomførte tiltak, publikasjoner mv. i 2006: Møte mellom partene ble avholdt i Narjan-Mar 30. mars 2006. Her ble de tilstedeværende partene enige om etablering av ISAB, at ISAB skal være knyttet til administrasjonen i Nenets (NAO), og at deltagelse fra russiske og internasjonale partnere skal organiseres etter egne separate avtaler. Protokoll med vedlegg foreligger fra dette møtet.
Vurdering av resultater og framdrift 2006: regjerende guvernør i NAO i mars 2006 er senere avsatt og arrestert, og en ny guvernør er innsatt. Videre initiativ for etablering av ISAB avventes fra den nye guvernøren.
Regnskap 2006: kr 70 985,63 – det ble overført midler fra 2006 for å dekke utgifter til norsk deltagelse i internasjonalt møte i Narjan-Mar på invitasjon fra guvernøren for NAO, samt dekning av sent innkomne regninger fra BioForsk Svanhovd på oppdrag knyttet til ISAB.
Oppfølgingsbehov i 2007: midler til deltagelse og støtte for drift av ISAB – størrelsesorden 50-100 000 kroner.
Prosjektnummer og tittel:
Kompetanseutvikling av naturforvaltningen i NV Russland

Arbeidsområde: Hav
Kort beskrivelse av prosjektets formål og karakter:
Det tidligere prosjektet ”Kompetanseutvikling naturforvaltning i NAO (HAV-34)” som var basert på en intensjonserklæring fra 1999 mellom DN og NAO administrasjonen om kapasitetsbygging for eksperter innen naturforvaltningen på utvalgte fagområder, og som ble fulgt opp med en kompetanseutviklingsplan i 2001 og siden er implementert for ansatte i administrasjonen, er grunnlaget for initiativet til å utvikle et kompetanseutviklingstilbud til naturforvaltningen i NV russiske regioner. MDs tildelingsbrev til DN 2006 bestiller også en oppfølging av dette. Målet er å utvikle et opplæringstilbud til regional og lokal naturforvaltningsmyndigheter og administrasjon i alle NV russiske regioner, både for å dekke behovet for generelle grunnkurs innen naturforvaltning og spesialkurs på utvalgte emner basert på kartlagte behov. Opplæringen bør kunne skje både innen egen region i Russland og som organisert utveksling/kursopplegg i Norge.
Start og stipulert avslutning:
Det er i 2006 gjort en del forarbeid for å utvikle mulige planer for et slikt prosjekt samt at en prosess for å avklare rammene for slik opplæring er igangsatt bilateralt med RF MNR. Planen er i 2007 å kartlegge behovet i regionene og opplæringsressurser lokalt/regionalt, utarbeide en overordnet opplæringsplan og utvikle et første konkrete opplegg med sikte på oppstart fra 2008.
Prosjektansvarlig: Aage Tørris Ekker (FM-ST) og Reidar Hindrum (DN).
Samarbeidspartnere:
Fylkesmannen i Sør-Trøndelag, NTNU, RF-MNR og VNII Priroda (Moskva).
Planlagte mål og tiltak i 2006: 
Oppfølging fra 2005 av utsatt møte med Guvernøren i NAO og evt. føderal representant om videre utvikling av det tidligere prosjektet og oppdatering av opplæringsprogrammet i 2006, ble gjennomført. Utvilkling av et første konsept for studiekompetansegivende kurs ved NTNU ble utarbeidet og diskutert i Fellesgruppen samt i Fagsamlingen mellom norske og russiske representanter i september 2006.
Oppnådde mål, gjennomførte tiltak, publikasjoner mv. i 2006:
Prosjektet er ikke bevilget midler i 2006 og er således fortsatt på forstadiet.
Vurdering av resultater og framdrift 2006: arbeidet er kommet kort pga. manglende bevilgning.
Budsjett/regnskap 2006: kr 14 460,00 – det ble overført midler fra 2005 for oppfølging av arbeidet i NAO.
Oppfølgingsbehov i 2007:
Innenfor kommisjonens arbeidsprogram 2007-08 er det foreslått å følge opp prosjektet ved å 1) definere rammer for prosjektet samt velge ut norske og russiske prosjektpartnere, 2) utrede behov og muligheter i de NV russiske regioner, og 3) starte opp og implementere et kompetansegivende tilbud.

 Regnskapsrapport 2006
	Prosjekt
	Overført fra tildeling 2005
	Tildeling 2006
	Regnskap 2006
	Diffe-ranse

	Vern av havmiljøet:
	72000,00
	508 000
	
	-19618,83

	Fagseminar om marine utfordringer på laks (HAV-13)
	
	
	174062,73
	

	Den russiske Arktiske Nasjonalparken (HAV-16) 
	
	
	425556,10
	

	Nordlige landområder:
	
	300 000
	
	104582,27

	Habitatvernforum Barentsregionen (LAND-1) 
	
	
	74099,13
	

	Felles nordiske habitatvernprosjekter (LAND-3)
	
	
	6106,50
	

	Skogvern i Arkhangelsk – norsk innsatsområde (LAND-8)
	
	
	13047,58
	

	Utvikling av forvaltningsverktøy og turisme i NP ”Yugyd Va”
	
	
	102164,52
	

	Kenozero nasjonalpark:
	
	300 000
	
	42579,16

	Bevaring og rekonstruksjon av kulturlandskap (KNP-DN-1)
	
	
	257420,84
	

	Annet samarbeid:
	
	
	
	

	ECORA – støtte til hovedprosjekt + oppf. Kolguev
	7000,00
	300 000
	378421,36
	-71421,36

	Bioforsk Svanhovd
	
	50 000
	50000,00
	

	PROSJEKTER FULGT OPP FRA 2005:
	
	
	
	

	Sjøfugl og vannfugl nettverket (HAV-12)
	120000,00
	
	130276,23
	-10276,23

	Miljøovervåkning i Pechora - (ISAB)
	67000,00
	
	70985,63
	-3985,63

	Kompetanseutvikling NAO (tidl. HAV36)
	13000,00
	
	14460,00
	-1460,00

	sum
	279000,00
	1458000
	1696600,62
	40399,38

